“Qo‘qon superfosfat zavodi” aksiyadorlik jamiyatining ishlab chiqarish quvvatlarini yanada modernizatsiya qilish, kengaytirish va yangi turdagi mahsulotlarni ishlab chiqarishni tashkil etish” investitsiya loyihasini amalga oshirish chora-tadbirlari t

O‘zbekiston Respublikasi Prezidentining “Kimyo sanoatini yanada isloh qilish va uning investitsiyaviy jozibadorligini oshirish chora-tadbirlari to‘g‘risida” 2019-yil 3-apreldagi PQ-4265-son qarori ijrosini ta’minlash maqsadida Vazirlar Mahkamasi qaror qiladi: 
 1. O‘zbekiston Respublikasi Hukumati nomidan O‘zbekiston Respublikasi investitsiyalar va tashqi savdo vazirligi tomonidan “Indorama Holdings BV” (Niderlandiya) kompaniyasi bilan “Qo‘qon superfosfat zavodi” aksiyadorlik jamiyatining ishlab chiqarish quvvatlarini yanada modernizatsiya qilish, kengaytirish va yangi turdagi mahsulotlarni ishlab chiqarishni tashkil etish” loyihasini amalga oshirish (keyingi o‘rinlarda — investitsiya loyihasi) yuzasidan 2019-yilning 24-mayida investitsiya kelishuvi imzolanganligi ma’lumot uchun qabul qilinsin. 
 2. Investitsiya kelishuviga muvofiq “Indorama Holdings BV” “Qo‘qon suprefosfat zavodi” AJning ustav fondidagi davlatning 70,54 foiz va “O‘zkimyosanoat” AJning 25,0 foiz ulushlarini 4,3 million AQSh dollariga quyidagi investitsiya va ijtimoiy majburiyatlarni olgan holda sotib oladi: 
 investitsiya loyihasining I-bosqichini moliyalashtirish maqsadida o‘z kafolati ostida olinadigan kreditlar va to‘g‘ridan to‘g‘ri investitsiyalar hisobidan kamida 30 million AQSh dollarini jalb etish; 
 mavjud ish o‘rinlari va “Qo‘qon superfosfat zavodi” AJning faoliyat turini saqlab qolish; 
 birinchi navbatda, respublika qishloq xo‘jaligi mahsulotlari ishlab chiqaruvchilarning fosforli o‘g‘itlarga, shuningdek, yangi kimyoviy mahsulotlarga bo‘lgan ehtiyojlarini qondirish;
 I-bosqichni muvaffaqiyatli amalga oshirish natijalariga ko‘ra II-bosqich doirasida kamida 40 million AQSh dollari miqdoridagi to‘g‘ridan to‘g‘ri investsiyalarni jalb etish; 
 superfosfat ishlab chiqarish quvvatini 63 ming tonna 100 foiz foydali modda hisobida oshirish (I-bosqich) va yangi mahsulotlar ishlab chiqarish (II-bosqich).
 3. O‘zbekiston Respublikasi Investitsiyalar va tashqi savdo vazirligi “O‘zkimyosanoat” AJ bilan birgalikda “Indorama Holdings BV” kompaniyasi tomonidan I-bosqichni amalga oshirish natijalari bo‘yicha taqdim etilgan mustaqil auditorlik tashkilotining tegishli hisobotlaridan kelib chiqib, kelgusida II-bosqichni amalga oshirish yuzasidan takliflar kiritsin. 
 4. O‘zbekiston Respublikasi Davlat aktivlarini boshqarish agentligi va “O‘zkimyosanoat” AJ investitsiya kelishuvida nazarda tutilgan shartlarning I-bosqichi muvoffaqiyatli amalga oshirilgandan so‘ng “Qo‘qon superfosfat zavodi” AJ aksiyalarining 95,54 foizini tasarruf etish huquqini “Indorama Holdings BV” kompaniyasiga qonunchilikda belgilangan tartibda berishni ta’minlasin. 
 5. O‘zbekiston Respublikasi Investitsiyalar va tashqi savdo vazirligi manfaatdor vazirlik va idoralar bilan birgalikda: 
 investitsiya kelishuviga muvofiq investor tomonidan qabul qilingan majburiyatlarning so‘zsiz bajarilishi yuzasidan nazorat o‘rnatsin; 
 “Indorama Holdings BV” kompaniyasining investitsiya va ijtimoiy majburiyatlari bajarilishining qabul qilib olinishini O‘zbekiston Respublikasi qonunchiligi va investitsiya kelishuvi talablariga muvofiq amalga oshirilsin.
 6. Mazkur qarorning bajarilishini nazorat qilish O‘zbekiston Respublikasi Bosh vazirining investitsiyalar, eksportni qo‘llab-quvvatlash va tashqi iqtisodiy aloqalar masalalari bo‘yicha o‘rinbosari — investitsiyalar va tashqi savdo vaziri S.U. Umurzakov va “O‘zkimyosanoat” AJ boshqaruvi raisi v.b J.T. Mirzamaxmudov zimmasiga yuklansin.